FI Euroopan unionin virallinen lehti C 336/23

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 336/09)

Tämän julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta

NEUVOSTON ASETUS (EY) N:o 510/2006 (2)

”PECORINO DELLE BALZE VOLTERRANE”

EY-numero: IT-PDO-0005-01166–22.10.2013

SMM ( ) SAN ( X )

1. Nimi

”Pecorino delle Balze Volterrane”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Sen tuotteen kuvaus, johon 1 kohdan mukaista nimeä sovelletaan

Pecorino delle Balze Volterrane on maantieteellisellä alueella laiduntavien lampaiden kuorimattomasta raakamaidosta yksinomaan kasviperäisellä juoksutteella valmistettu juusto. Juustoa myydään neljää eri tyyppiä kypsyysasteen mukaan: ”tuore”, säilytetty 7–44 vuorokautta; ”puolikypsä”, kypsytetty 45 vuorokautta – 6 kuukautta; ”kypsä”, kypsytetty 6–12 kuukautta; ”pitkään kypsytetty”, kypsytetty yli 12 kuukautta. Lisäksi Pecorino delle Balze Volterrane -juustolla on seuraavat ominaisuudet kulutukseen saatettaessa:

Fysikaaliset ominaisuudet: muodoltaan lieriö, jonka pinnat ovat sileät ja kanta on tasainen tai hieman kupera. Pinnan halkaisija: 10–20 cm. Tahkon korkeus: 5–15 cm. Paino: ”tuore”, ”puolikypsä” ja ”kypsä” juusto 0,6–2 kg, ”pitkään kypsytetty” juusto voi painaa jopa 7 kg.

Kemialliset ominaisuudet: Rasvapitoisuus kuivassa aineessa: > 45 %; proteiinia (Nx6,25): > 20 %;

Aistinvaraiset ominaisuudet: kuori: väri vaihtelee vaaleasta oljenkeltaisesta syvänkeltaiseen, oliiviöljyllä ja tuhkalla kuorrutettuna väriltään harmaa. Rakenne: tiivis ja lähes joustamaton rakenne, mahdollisesti joitakin reikiä epäsäännöllisesti ympäri juustoa. Leikattuna väri vaihtelee ”tuoreen” juuston valkoisesta enemmän tai vähemmän voimakkaaksi oljenkeltaiseksi ”puolikypsässä”, ”kypsässä” ja ”pitkään kypsytetyssä” juustossa. Tuoksu: viipyvä, maitoa ja kardonia muistuttava tuoksu, jossa häivähdys aromaattisia kasveja ja keltaisia kukkia. Maku: aluksi mieto maku, johon yhdistyvät maitomainen ja kukkainen tuoksu sekä häivähdys kardonia; pitkä ja viipyvä jälkimaku, jossa aavistus vehreyttä, lopuksi hieman pistävä ja voimistuu sitä enemmän, mitä pidempään juustoa kypsytetään, myös ”kypsän” ja ”pitkään kypsytetyn” juuston maukkaus ja hieman pistävä laatu.

3.3 Raaka-aineet (ainoastaan jalostetut tuotteet)

Maito: kuorimaton lampaan raakamaito, jota saadaan sardinialaisrotuun kuuluvista laumoista, jotka laiduntavat puolivillinä.

Juoksete: kasviperäinen, villin kardonin eli artisokan (Cynaria cardunculus) kukinnoista.

Suola: hieno suola.

3.4 Rehu (ainoastaan eläinperäiset tuotteet)

Vähintään 2/3 lampaiden rehusta on oltava peräisin alkuperänimityksen maantieteellisellä alueella sijaitsevalta laitumelta. Rehua ja peltokasvien jyviä (ohra, kaura, pavut) annostellaan 100 grammasta päivässä eläintä kohden aina 800 grammaan päivässä eläintä kohden vuodenajasta riippuen, suurempina määrinä talvikuukausien ja pienempinä määrinä kesäkuukausien aikana. Lampaille ei saa syöttää muuntogeenisiä tuotteita (GMO).

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Eläinten kasvatus, juuston tuotanto ja juuston kypsytys ovat tuotantovaiheita, joiden on tapahduttava tuotantoalueella.

3.6 Viipalointia, raastamista, pakkaamista jne. koskevat säännöt

—

3.7 Merkintöjä koskevat erityiset säännöt

Kulutukseen luovutetuissa tuotteissa on oltava toisella sivulla etiketti, jossa tuotteen tunnuksen ja EU:n tunnuksen lisäksi on oltava selvästi seuraavat tiedot:

— Pecorino delle Balze Volterrane ja sen jälkeen ”Denominazione di Origine Protetta” (suojattu alkuperänimitys) tai sitä vastaava kirjainlyhenne ”D.O.P.” (SAN),

— kypsyystyyppi (”tuore”, ”puolikypsä”, ”kypsä” ja ”pitkään kypsytetty”),

— tuottajan, kypsyttäjän ja pakkaajan nimi, tuottajayrityksen nimi ja osoite.

Tuotetta voidaan myydä esipakattuna tai tyhjiöpakattuna, kokonaisena ja/tai paloina. Jotta paloittelu ei johda siihen, ettei tuotetta voida tunnistaa, sanojen ”Pecorino delle Balze Volterrane” on oltava etiketissä tuotteen tunnuksen kanssa ja toistuttava ainakin neljä kertaa (90 asteen välein). Pakkauksessa ei saa olla mitään muita määritteitä, joita ei ole tässä mainittu.

Sallittuja ovat kuitenkin nimet, kauppanimet tai yksityiset merkit, kunhan ne eivät ole luonteeltaan mainostavia tai omiaan johtamaan kuluttajaa harhaan, sekä muut totuudenmukaiset ja todennettavissa olevat viittaukset, jotka ovat yhteensopivia voimassa olevan lainsäädännön kanssa. Tuotteen merkissä on, kuten jäljempänä on nähtävissä, ympyrä, jonka keskellä on tyylitelty kuva villistä artisokasta (kardoni) sekä kaksi kaarevaa viivaa, jotka muodostavat v-kirjaimen, villin artisokan lehdet sekä kahden kukkulan ääriviivat kaukaa katsottuna, ja taivas niiden yllä. Ympyrän sisällä on sanat ”Pecorino delle Balze Volterrane”. Merkin kokoa voidaan mukauttaa erikokoisiin pakkauksiin.

4. Maantieteellisen alueen tarkka rajaus

Lampaankasvatuksen ja Pecorino delle Balze Volterrane -juuston valmistuksen ja kypsytyksen on tapahduttava yksinomaan Pisan maakunnan Volterran, Pomarancen, Montecatini Val di Cecinan ja Castelnuovo Val di Cecinan sekä Monteverdin kunnissa.

5. Yhteys maantieteelliseen alkuperään

5.1 Maantieteellisen alueen erityisyys

Tuotantoalue sijaitsee Pisan maakunnan kaakkoisrajalla ja kattaa pohjoisessa Era-joen ja etelässä Cecina-joen väliset laaksot. Sijainti sisämaassa mutta lähellä merta muodostaa alueelle rantavyöhykkeen lähialueen ilmaston sateisine syksy- ja kevätkuukausineen. Alueen geologia vaihtelee suuresti sään aiheuttaman eroosion yhdistyttyä ihmisen pitkäaikaiseen toimintaan (metsäkato, maan käyttö laiduntamiseen). Tästä on syntynyt muodostumia, joita kutsutaan nimillä biancane (pienet savikupolit), calanchi (hevosenkengän muotoiset hyvin jyrkkien pienten laaksojen jonot) ja balze (sadeveden aiheuttaman eroosion muodostamat valtavat vajoamat). Tällaisessa ympäristössä kasvillisuuteen on kohdistunut voimakasta valintaa. Karu morfologia, liikkuvuus ja kasvualustan tiiviys, vähäinen orgaaninen aines, runsas suolapitoisuus sekä pitkät kuivat kaudet ovat johtaneet siihen, että alueelle on valikoitunut suolaa kestävää kasvillisuutta, joka on kehittänyt erityisiä selviytymismekanismeja. Calanchien (laaksot) rinteet ja selänteet kasvavat heinäniittyä, savisilla alueilla kasvaa pääasiassa punanätkintä ja laaksojen pohjalla seisovaa vettä kestäviä kasveja. Alueella kasvaa runsaasti myös timjamia sekä laidunkasveja, kuten genettiä. Erityisesti alueella kuitenkin kasvaa villikardonia ”villinä ja suurina määrinä” (Amerighi, 1973). Raakamaidon käsittely suoraan lampaiden pitoon käytettyihin rakennuksiin yhteydessä olevissa juustonvalmistustiloissa on myös ominaista toiminnan käsiteolliselle luonteelle. Koska toiminnassa käytetään paikallista työvoimaa ja perinteistä tekniikkaa, on voitu varmistaa perinteen jatkuminen. Tästä on seurannut myös paikallisten tuottajien pitkälle viety erikoistuminen ja asiantuntemus, jota olisi vaikea löytää muilta alueilta.

5.2 Tuotteen erityisyys

Pecorino delle Balze Volterranen erityispiirre on ensisijaisesti sen tuotantotavan erityisyys, joka perustuu alueella runsaana kasvavan kardonikasvin kukista saatavan juoksetteen käyttöön. Tämä seikka sekä laidunmaan morfologia erottavat Pecorino delle Balze Volterranen muista lampaanmaitojuustoista, erityisesti sen aistinvaraisten ominaisuuksien osalta. Se erottuu erityisesti omalaatuisella maullaan, joka on yllättävän mieto lampaanjuustolle, sekä tuoksullaan, jonka muodostavat kardoni sekä alueen heinät ja kukat, joiden aromit säilyvät matalan käsittelylämpötilan (< 40 °C) ansiosta ja ovat ominaisia valmiille tuotteelle.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM)

Alueen ilmasto ja pinnanmuodostus vaalivat paikallisen kasvillisuuden kasvua, joka tarjoaa lampaiden pääasiallisen ravinnon laitumilla ja antaa maidolle haihtuvan aromin, joka puolestaan antaa juustolle sen erityiset aistinvaraiset ominaisuudet. Paikallisella ympäristöllä on ratkaiseva merkitys myös villikardonista tuotetun juoksetteen kannalta, joka muodostaa yhden Pecorino delle Balze Volterranen pääominaisuuksista.

Huomattava kivieroosio on johtanut erimuotoisten ja -kokoisten luolastojen muodostumiseen, ja paikalliset paimenet käyttivät tällaisia luolastoja aiempina vuosisatoina ennen ilmastoitujen laitosten aikaa sekä laumojen suojana että maidon ja juuston luonnollisena säilytyspaikkana. Näissä luolissa kosteuspitoisuus pysyy vakaana, joten lampaanjuusto kypsyy asteittain, mikä on ominaista tälle tuotteelle. Nykypäivänäkin näitä olosuhteita, jotka ovat osa paikallista taitotietoa, pitävät ihanteellisina sekä tuottajat, joiden koko kypsytysprosessi tai sen loppuvaihe tapahtuu luolissa, että tuottajat, joilla on ilmastoidut tuotantotilat. Tuotantotiloissa jäljitellään luolien luonnollista lämpötilaa ja kosteutta, toisin sanoen 7–10 asteen lämpötilaa ja 70–90 prosentin kosteutta.

Inhimillinen tekijä on äärimmäisen tärkeä myös juuston tuotantovaiheissa, erityisesti seuraavissa toimissa, jotka kaikki tehdään paikallisesti hankittujen perinteisten taitojen perusteella käsityönä: kasviperäisen juoksetteen lisääminen, mikä edellyttää erityistä taitoa, koska koaguloituminen ei tapahdu yhtä helposti kuin eläinperäisellä juoksetteella; juustouman leikkaaminen, joka tehdään varovasti terävällä välineellä (spino-vatkaimella); puristaminen, joka tapahtuu juuri oikealla paineella, jotta heraa irtoaa sopivasti. Tuotantomenetelmän lopputuotteen ominaisuuksiin kohdistuvien vaikutusten suhteen on todettava, että kasviperäisen juoksetteen käyttö Pecorino delle Balze Volterranen tuotannossa aiheuttaa sen, että maito koaguloituu hitaammin ja vivahteikkaammin verrattuna eläinperäisten juoksetteiden käyttöön. Tämä vaikuttaa merkittävällä tavalla synereesiin, toisin sanoen prosessiin, jossa hera puristetaan juustoumasta, siten että kosteus puristetaan varovaisemmin ja samalla hitaammin kuin muiden juustojen osalta. Tuloksena on miedompi juusto, joka ei ole liian väkevä edes ”kypsänä” tai ”pitkään kypsytettynä”.

Paikallisessa ruokakulttuurissa Pecorino delle Balze Volterrane tunnetaan hienostuneesta aromistaan, se on hyvin haluttua ja kuuluu osana moniin alueen perinteisiin ruokalajeihin. Juustoa syödään monin eri tavoin; alkuruokana, lihajalosteiden ja öljyyn säilöttyjen kasvisten kera, raastettuna suolaisiin ruokiin, lihakastikkeiden kera ja lopuksi kypsyysasteesta riippuen pöytäjuustona tai raasteena keitoissa ja täytetyissä uunissa kypsytetyissä pastaruoissa (esimerkiksi ceci in magro, perinteinen lihaton kahviherneruokalaji).

Eritelmän julkaisutiedot

(asetuksen (EY) N:o 510/2006 5 artiklan 7 kohta (3))

Ministeriö on aloittanut kansallisen vastaväitemenettelyn julkaisemalla 24.8.2013 Italian tasavallan virallisen lehden numerossa 198 ehdotuksen suojatun alkuperänimityksen ”Pecorino delle Balze Volterrane” hyväksymiseksi.

Eritelmän konsolidoitu teksti on saatavissa internetosoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.